贈上藍晉禪師
作者：郭祥正
朝代：宋

paragraphs: 泐潭月公晦，其禪妙諸方。
傳之晉伯明，獨步入豫章。
一登上藍座，日月迥輝光。
問法瞻丈室，方廣不可量。
人人得甘露，灌頂心清凉。
又通世俗書，落筆皆文章。
衆鳥難悉名，卓然唯鳳凰。
羽儀下雲霄，五色在山岡。
先帝昔臨御，京城開寶坊。
明詔求法才，衆老爭低昂。
惟師不妄念，安之如太行。
乃知北遠師，駕幸不下牀。
所傳信匪訛，千載兩相望。
篁竹架清風，喬松裛寒霜。
回心剃鬚髪，永願陪翺翔。